Ο **Γρηγόρης Αρναούτογλου** (Μόναχο Γερμανίας, 17 Δεκεμβρίου 1973) είναι Έλληνας τηλεπαρουσιαστής και ραδιοφωνικός παραγωγός.

Πρώτα Χρόνια
------------

Γεννήθηκε στις 17 Δεκεμβρίου 1973 στο Μόναχο όπου και έζησε τα παιδικά του χρόνια, ενώ αργότερα εγκαταστάθηκε μαζί με την οικογένειά του στον τόπο καταγωγής του τη Θεσσαλονίκη. Σε ηλικία 17 ετών, το 1990, ξεκίνησε να εργάζεται στην τηλεόραση και συγκεκριμένα στον τηλεοπτικό σταθμό Μακεδονία TV παρουσιάζοντας την ταξιδιωτική εκπομπή *Ένας υπέροχος κόσμος* για 7 συνεχόμενες τηλεοπτικές σεζόν (1991-1998). Τις σεζόν 1998-2000 πήρε μεταγραφή στο δεύτερο μεγάλο τηλεοπτικό σταθμό της Θεσσαλονίκης την ΕΤ3 όπου παρουσίασε την εβδομαδιαία εκπομπή *Στη χώρα των θαυμάτων* και την καθημερινή ψυχαγωγική εκπομπή *Μέρα μεσημέρι*.

Βιογραφία
---------

### Τα πρώτα τηλεοπτικά βήματα στην Αθήνα

Το 2001, ύστερα από 10 σεζόν σε δύο σταθμούς της Θεσσαλονίκης, αποφάσισε να εγκατασταθεί και να εργαστεί στην Αθήνα παίρνοντας μεταγραφή στον ΑΝΤ1 ως μετεωρολόγος. Εκεί ξεκίνησε να παρουσιάζει την σατιρική εκπομπή *Στην πρίζα* μαζί με τους Θανάση Βισκαδουράκη και Νίκο Στεργίου. Η εκπομπή δε σημείωσε μεγάλη επιτυχία και ολοκληρώθηκε λίγους μήνες μετά. Το ίδιο διάστημα ξεκίνησε να παρουσιάζει την ψυχαγωγική εκπομπή *Chilli* στο ίδιο κανάλι μαζί με τους Βαγγέλη Περρή και Τάκη Γιαννούτσο.

### 2002-2013: Η μεταγραφή στο MEGA, ο Όμορφος Κόσμος και τα show

Το 2002 πήρε μεταγραφή στο Mega Channel παρουσιάζοντας ουσιαστικά τις πιο επιτυχημένες εκπομπές της καριέρας του. Πιο συγκεκριμένα τη σεζόν 2002-2003 ανέλαβε την παρουσίαση των δύο πρώτων κύκλων του ριάλιτι *Η φάρμα* ενώ ταυτόχρονα παρουσίασε την ταξιδιωτική εκπομπή *Όμορφος κόσμος* που ήταν παρόμοια με αυτή που παρουσίαζε για χρόνια στο Μακεδονία TV. Την επόμενη σεζόν ανέλαβε την παρουσίαση του πρώτου κύκλου του ριάλιτι επιβίωσης *Survivor* ενώ ξεκίνησε να παρουσιάζει την πρωινή ψυχαγωγική εκπομπή *Όμορφος κόσμος το πρωί* που διήρκεσε 6 τηλεοπτικές σεζόν.

Στον *Όμορφο κόσμο* ως συμπαρουσιαστές του Αρναούτογλου υπήρξαν κάποια ονόματα που αργότερα έγραψαν τη δική τους πορεία στην τηλεόραση και το χώρο του θεάματος όπως η Σοφία Βογιατζάκη, η Ράνια Θρασκιά, η Σίσσυ Χρηστίδου, ο Νίκος Μουτσινάς, η Ευαγγελία Αραβανή, η Κατερίνα Καινούργιου, η Χριστιάνα Αριστοτέλους κ.ά. Την επόμενη σεζόν μαζί με την πρωινή εκπομπή παρουσίασε και τη δεύτερη σεζόν του *Survivor*. Τις σεζόν 2005-2007 εκτός από την παρουσία του στον *Όμορφο κόσμο* ανέλαβε και την παρουσίαση του κυριακάτικου show *Πολύ την Κυριακή* (ή *Πιο πολύ την Κυριακή*) ενώ τις σεζόν 2007-2009 παρουσίασε το τηλεπαιχνίδι *Ο εισοδηματίας*.

Το καλοκαίρι του 2009 ύστερα από την ολοκλήρωση της έκτης σεζόν του *Όμορφου κόσμου* αποφάσισε να απέχει τηλεοπτικά την επόμενη σεζόν παρόλο που είχε ενεργό συμβόλαιο με το Mega Channel για τη συνέχιση της πρωινής ψυχαγωγικής εκπομπής. Τη σεζόν 2010-2011 επέστρεψε τηλεοπτικά με την παρουσίαση του ντοκιμαντέρ *Η αναζήτηση της επιτυχίας* στο όποιο παραχώρησαν συνέντευξη αρκετά γνωστοί άνθρωποι από την Ελλάδα και το εξωτερικό μεταξύ των οποίων οι Κάτια Δανδουλάκη, Χιου Χέφνερ, Μπράντλεϊ Μπελ, Σάκης Ρουβάς, Αλεξάντερ Ρίμπακ, Αντώνης Κανάκης, Νίκος Γκάλης, Αλέξανδρος Νικολαΐδης κ.ά. ενώ παρουσίασε το τηλεπαιχνίδι *Money Drop* στο MEGA.

Τη σεζόν 2011-2012 συνέχισε την παρουσίαση του *Money Drop* ενώ ξεκίνησε να παρουσιάζει την εκπομπή *Όμορφος κόσμος 2*, που επέστρεψε τηλεοπτικά μετά από 9 χρόνια, για 2 τηλεοπτικές σεζόν από το 2011 μέχρι και το 2013.

Παράλληλα με την παρουσία του ως παρουσιαστής στο MEGA έκανε και guest εμφανίσεις στις πιο επιτυχημένες σειρές του καναλιού όπως *Η νταντά*, *Το κόκκινο δωμάτιο*, *Στο παρά 5*, *Μαρία η άσχημη*, *Safe Sex TV Stories* και *Μαύρα μεσάνυχτα* υποδυόμενος τον εαυτό του.

Το καλοκαίρι του 2013, ύστερα από 11 χρόνια συνεργασίας με το κανάλι, πήρε μεταγραφή στον τηλεοπτικό σταθμό ΑΝΤ1 με το Mega Channel να βγάζει δελτίο τύπου ευχαριστώντας τον παρουσιαστή για την πορεία του στο σταθμό.

### 2013-σήμερα: Η μεταγραφή στον ANT1, τα talk show και άλλες εκπομπές

Τις σεζόν 2013-2015 παρουσίασε μαζί με την Μαρία Μπεκατώρου και τον Δημήτρη Σταρόβα την ψυχαγωγική εκπομπή *Τα Καρντάσιανς* στην βραδινή ζώνη του ΑΝΤ1 ενώ τις σεζόν 2014-2017 ανέλαβε την παρουσίαση του τηλεπαιχνιδιού μαγειρικής "Η μαμά μου μαγειρεύει καλύτερα από τη δική σου". Από το 2015 μέχρι σήμερα παρουσιάζει το The 2night Show στο ίδιο κανάλι με αρκετά διάσημα πρόσωπα να περνούν από το πλατό του παρουσιαστή για συνέντευξη. Το 2017 συμπαρουσίασε με τον Έκτορα Μποτρίνι την τηλεοπτική εκπομπή *My Way* στον ANT1 ένα οδοιπορικό με βέσπα, στην Ελλάδα της γεύσης.

Τη σεζόν 2017-2018 ανέλαβε την παρουσίαση του ριάλιτι επιβίωσης *Nomads* για το λόγο αυτό εγκαταστάθηκε στις Φιλιππίνες για τρεις μήνες όπου έγιναν τα γυρίσματα του παιχνιδιού. Επιστρέφοντας στην Ελλάδα ανέλαβε την παρουσίαση του τηλεπαιχνιδιού *The Wall* στο ίδιο κανάλι.

Φιλμογραφία
-----------

| Έτος | Τίτλος εκπομπής | Κανάλι | Ρόλος |
| --- | --- | --- | --- |
| 1991-1998 | Ένας Υπέροχος Κόσμος | Μακεδονία TV | Παρουσιαστής |
| 1998-2000 | Μέρα Μεσημέρι | ΕΤ3 |
| Στη Χώρα των Θαυμάτων |
| 2001-2002 | Στην Πρίζα | ΑΝΤ1 |
| Chilli |
| 2002-2003 | Η Φάρμα | MEGA |
| Όμορφος Κόσμος |
| 2003-2009 | Όμορφος Κόσμος το πρωί |
| 2003-2005 | Survivor Greece | Παρουσιαστής, Σεζόν 1-2 |
| 2005-2006 | Πολύ την Κυριακή | Παρουσιαστής |
| 2006-2007 | Πιο Πολύ την Κυριακή |
| 2007-2009 | Εισοδηματίας |
| 2010-2011 | Η Αναζήτηση της Επιτυχίας |
| 2010-2012 | Money Drop |
| 2011-2013 | Όμορφος Κόσμος 2 |
| 2013-2015 | Τα Καρντάσιανς | ΑΝΤ1 |
| 2014-2016 | Η Μαμά μου Μαγειρεύει Καλύτερα από τη Δική σου |
| 2015-2017 | The 2night Show |
| 2017 | My Way |
| 2017-2018 | Nomads |
| The Wall |
| 2018-σήμερα | The 2night Show |
| 2020 | Live Tonight |
| 2022 | Ελλάδα Έχεις Ταλέντο |
| 2022-σήμερα | Ποιος Θέλει Να Γίνει Εκατομμυριούχος; |

Προσωπική ζωή
-------------

Από το 2012 μέχρι το 2017 ήταν ζευγάρι με την μακιγιέζ Κατερίνα Κόκλα, με την οποία απέκτησε έναν γιο, τον Αναστάση (γεν. 2013). Έκτοτε είναι σε σχέση με τη δημοσιογράφο-ραδιοφωνική παραγωγό, Νάνσυ Αντωνίου.

Αδελφός του είναι ο γνωστός παρουσιαστής καιρού Σάκης Αρναούτογλου.

Είναι δηλωμένος οπαδός του Ηρακλή.

Παραπομπές
----------

1. ↑  «Τα «μυστικά» του Γρηγόρη Αρναούτογλου». *iNewsgr.com*. Ανακτήθηκε στις 29 Ιανουαρίου 2024.
2. ↑  «Πρώτο εξώφυλλο για την ΕΤ3». .
3. ↑  «Αποκλειστικό: Δεν έχει υπογράψει ακόμα με το Mega». .
4. ↑  «Έχει ανάγκη να ηρεμήσει». .
5. ↑  «Ανανέωσε το συμβόλαιό του: Δέχτηκε μείωση αποδοχών». .
6. ↑  «Το ‘μυστικό’ του Αρναούτογλου σύντομα αποκαλύπτεται!». .
7. ↑  «Φεύγει για Αμερική». .
8. ↑  «Στις 26 Σεπτεμβρίου η μεγάλη επιστροφή του Γρηγόρη στην TV». .
9. ↑  «Αυτές είναι οι πρώτες φωτογραφίες από το νέο «όμορφο Κόσμο» του Αρναούτογλου». .
10. ↑  «Δείτε το τρέιλερ του "Όμορφου Κόσμου"». .
11. ↑  «Στον ΑΝΤ1! Η ανακοίνωση του Mega για τη λήξη της συνεργασίας». .
12. ↑  «Γρηγόρης Αρναούτογλου: Ο μικρός Αναστάσης τον τρολαρει με μια παλιά φωτογραφία του». *in.gr*. 30 Απριλίου 2022. Ανακτήθηκε στις 29 Ιανουαρίου 2024.
13. ↑  «Γρηγόρης Αρναούτογλου: «Η Νάνσυ με έσωσε»». 17 Φεβρουαρίου 2023. Ανακτήθηκε στις 29 Ιανουαρίου 2024.
14. ↑  «Σάκης Αρναούτογλου: «Αν δεν ήταν ο Γρηγόρης Αρναούτογλου, δεν θα είχα κάνει πολλά, του χρωστάω»». *Πρώτο Θέμα*. 15 Απριλίου 2022. Ανακτήθηκε στις 29 Ιανουαρίου 2024.
15. ↑  «Αρναούτογλου: «Η πιο αδικημένη ομάδα» – Iraklis1908.gr». *www.iraklis1908.gr*. Ανακτήθηκε στις 18 Μαρτίου 2021.